钦定古今图书集成/明伦汇编/官常典/第529卷 > 明安
## 钦定古今图书集成/明伦汇编/官常典/第529卷 > 明安

按《元史》本传：“明安，康里氏。至元十三年，世祖诏民之
荡析离居及僧道漏籍诸色人不当差徭者万馀人
充贵赤，令明安领之。明安岁扈驾出入，克勤于事。二
十年，授定远大将军、中卫亲军都指挥使。明年，赐佩
虎符，领贵赤军北征。又明年，立贵赤亲军都指挥使
司，命为本卫达鲁花赤。寻奉旨领蒙古军八千北征。”
明年至别失八剌哈思之地，与海都军战，有功。二十
六年冬十二月，别乞怜叛，劫取官站，脱脱火孙、塔剌
海等，明安率众追击之，五战五捷，悉还之。至杭海，强
民阔阔台、撒儿塔台等率众作乱，夺三站地，劫脱脱
火孙。明安引兵又追击之，却其军。二十七年秋七月，
布四麻、当先、别乞失、出春伯、驸马兀者台、朵罗台、兀
儿荅儿、塔里雅赤等，掠四怯薛牛马畜牧，及劫灭烈
太子昔博赤并斡脱、布伯各投下民殆尽。明安将兵
追击于汪吉、昔博赤之城，贼军败走，还所掠之民，并
获其牛马畜牧等以归。时出伯、伯都所领军乏食，奉
旨以明安所获畜牧济之。二十九年，以功陞定远大
将军、贵赤亲军都指挥使司达鲁花赤。时别失八剌
哈孙盗起，诏以兵讨之，战于别失八里秃儿古阇，有
功。贼军再合四千人于忽兰兀，孙明安设方略与战，
大败之。大德二年，复将兵北征，与海都战。七年，殁于
军。